**Упоредни преглед броја станова 1971, 1981, 1991, 2002, 2011. и 2022.**

У Упоредном прегледу броја станова садржани су подаци о броју станова за стално становање за период 1971–2022. и подаци о укупном броју станова за период 2002–2022. Подаци су исказани по насељеним местима, општинама, градовима, областима и регионима, и то према административно-територијалној подели Републике Србије важећој на дан 1. јула 2022. године.

Подаци пописа за 1971. и 1981. годину односе се на читаву територију Републике Србије, док пописи 1991, 2002, 2011. и 2022. године не садрже податке за АП Косово и Метохија. Наиме, Попис 1991. године бојкотован је од стране већине албанског становништва, док 2002, 2011. и 2022. године на територији јужне српске покрајине нису постојали услови за спровођење пописа. У Попису 2011. забележен је смањен обухват јединица пописа у општинама Прешево и Бујановац услед бојкота пописа од стране већине припадника албанске националне заједнице, те су за те општине за Попис 2011. године исказани само подаци о пописаним становима на нивоу општине.

Подаци у упоредном прегледу броја станова по насељеним местима исказани су према територијалном стању у време спровођења Пописа 2022.

У посматраном периоду (1971–2022) поједина насеља су престала да постоје (укинута су и њихова територија је припојена другим насељима), формирана су нова насеља од делова постојећих насеља (издвајањем дела територије другог насеља или спајањем два или више насеља у једно), нека насеља су увећана ширењем на атар суседних насеља чије су површине тиме умањене и сл. Мењали су се и називи насеља, али и припадност насеља појединим општинама и градовима.

Прегруписавање података из ранијих пописа, односно њихово свођење на територијално стање из 2022. године, извршено је на основу података Регистра просторних јединица. За насеља која су претрпела територијалне промене у последњем међупописном периоду (увећана или умањена површина), као и за новоформирана насеља, извршено је прерачунавање броја станова у ранијим пописима на основу података о броју станова нижих просторних јединица (статистичких и пописних кругова). Међутим, у ситуацијама када су границе између два насеља кориговане тако да територија која мења припадност насељу (прелази из једног у друго насеље) није могла прецизно да се идентификује преко нижих просторних јединица, могуће су извесне осцилације у броју станова од пописа до пописа. Стога, податке исказане у овој табели за раније пописе свакако треба узимати са извесном резервом, а разлике у броју станова које се уочавају уколико се упореде објављени резултати ранијих пописа са подацима који се објављују у овој књизи треба тумачити као последицу територијалних промена у међупописним периодима.

Резултати ранијих пописа објављивани су за сваки од пописа у посебним публикацијама и исказивани су према важећој територијалној подели у време спровођења тих пописа.